Universis presentes litteras inspecturis: curie Autissiodorensis et curie decani Autissiodorensis officiales, salutem in Domino. Noverint universi quod in jure coram nobis constitutus Regnaudus, dictus Preaux, armiger, publice recognovit se quicquid habebat, tenebat et possidebat apud Lindriacum, et in tota parrochia de Lindriaco, tam in terris, pratis, domibus, vineis, hominibus, censivis, coustumis, redditibus, quam rebus aliis quibuscumque, et in quibuscumque commodis existant, reverendo patri Guidoni, Dei gratia Autissiodorensi episcopo, vendidisse et titulo venditionis in perpetuum quittavisse pro sex viginti libris, et centum solidis Turonensibus purorum suis quittis absque quinto denario, et sibi jam solutis a dicto D. episcopo in pecunia numerata, et de quibus ipse renuncians exceptioni tradite non numerate sibi pecunie ac spei etiam numerande dictum dominum episcopum, et ejus heredes seu successores ab ipso super his causam habentes quittavit in perpetuum, coram nobis, se de dictis rebus venditis devestiens, et magistrum Guibertum canonicum de Appogniaco, loco et nomine dicti episcopi, de eisdem rebus venditis titulo legitime emptionis investiens coram nobis. Promisit autem dictus venditor per fidem suam inde prestitam corporalem quod predictas res venditas que sunt et movent de proprio feodo domini Autissiodorensis episcopi, ut idem Regnaldus asseruit coram nobis, dicto domino episcopo, vel ejus heredibus seu successoribus, vel ab ipso causam habentibus liberas et immunes ab omni onere et pensione, costuma, servitio, servitute, obligatione et ab omni alia reddibentia, dicto domino episcopo, vel ejus heredibus, seu successoribus ante ab ipso super his causam habentibus, erga omnes, ad usus et consuetudines patrie garentiet, liberabit et deffendet; et quod contra venditionem hujusmodi per se, vel per alium venire de cetero nullatenus attentabit, nec in rebus predictis venditis aliquid juris de cetero reclamabit, nec ab alio faciet reclamari. Sub eadem fidei religione promittens quod dicto domino episcopo, vel ejus heredibus, seu successoribus, vel ab ipso super his causam habentibus, reddet, restituet et persolvet omnia damna deperdita, costamenta et expensas que et quas per defectum dicte garentie incurrerent, facerent et haberent. Et ad hec omnia firmiter observanda, complenda et tenenda, idem Regnaudus se et heredes suos, et omnia bona sua mobilia et immobilia presentia et futura, ubicumque sint et valeant inveniri, dicto domino episcopo obligavit, et jurisdictioni nostre ubicumque maneat se subjecit. Renuncians per fidem suam privilegio fori, exceptioni doli, condonationi sine causa, exceptioni deceptionis ultra medietatem justi pretii et omnibus aliis exceptionibus et deffensionibus facti et juris que contra hujusmodi instrumentum possent in aliquo objici seu dici. In cujus rei testimonium et munimen presentes litteras sigillorum nostrorum munimine duximus sigillandas. Datum anno Domini millesimo ducentesimo sexagesimo quarto, mense martio.